5 joves s'incorporen a ‘l'Eliana et Beca’ de tardor
02 de octubre de 2023

L'alcalde, Salva Torrent, i l'edil de Polítiques de Joventut, Juan Espinosa, han rebut aquest matí a la Sala de Plens a les 5 persones beneficiàries de ‘l'Eliana et Beca’ en la seua edició de tardor. D'aquesta manera, els estudiants de cicles formatius i universitaris d'entre 18 i 30 anys realitzaran durant els mesos d'octubre i desembre les seues pràctiques formatives en diferents àrees del consistori: majors, joventut, esports i educació.

Cal recordar que aquest programa, dotat amb 500 euros bruts mensuals, ve desenvolupant-se en aquests quatre últims anys en què ha atorgat prop de 90 beques i que inclou pràctiques durant l'estiu i la tardor amb l'objectiu de contribuir a l'ocupació del temps lliure dels i les joves elianeres amb una ajuda econòmica que també puguen utilitzar durant el període acadèmic.

Els i les estudiants comptaran durant tot el procés amb tutors que realitzaran el seguiment, coordinació i ordenaran l'activitat de formació, així com el temps de dedicació, que no superarà les 80 hores mensuals.

Torrent ha donat la benvinguda als i les participants, al mateix temps que els ha animat a gaudir l'experiència i a conéixer de prop l'administració pública local, ‘la més propera a la ciutadania’ durant aquests mesos.

‘Aquestes beques són un clar exemple del compromís de l'Ajuntament amb l'educació, la formació i el suport als i les joves talents de la població, contribuint així al progrés de la societat en el seu conjunt’, ha declarat.